Η είσφρυση όνυχος αν δεν αντιμετωπιστεί με επιτυχία προκαλεί έντονο πόνο, οίδημα (πρήξιμο) και ερυθρότητα της πάσχουσας περιοχής, με συνοδό εκροή πυώδους και δύσοσμου υγρού. Όταν το πρόβλημα αφεθεί χωρίς θεραπεία σχηματίζεται κοκκίωμα (παθολογικός επουλωτικός ιστός) το οποίο αλλοιώνει τη φυσιολογική μορφολογία και την αισθητική του δακτύλου. Σε κάποιους ασθενείς η φλεγμονή μπορεί να εισχωρήσει σε βάθος προκαλώντας λοίμωξη του οστού του δακτύλου, μία κατάσταση που ονομάζεται οστεομυελίτιδα. Επίσης σε διαβητικούς ασθενείς η είσφρυση όνυχος μπορεί να εξελιχθεί και να οδηγήσει στο σχηματισμό ελκών και χρόνιων τραυμάτων που επουλώνονται πολύ δύσκολα (διαβητικά έλκη). Τέλος σε ασθενείς που έχουν αγγειακά προβλήματα στα κάτω άκρα, υπάρχει η πιθανότητα να προκύψει ισχαιμία και νέκρωση ιστών που μπορεί σπάνια να απαιτήσει ακρωτηριασμό του δακτύλου.